**Grano** on suomalainen monitoimialayhtiö, joka tarjoaa pääasiassa markkinointiviestinnän palveluita. Grano on Suomen suurin graafisen alan yritys.

Historia
--------

### Kopijyvä (1977–2014)

Kauko Sorjonen ja Heikki Sorjonen perustivat Jyväskylään vuonna 1977 kopiolaitoksen, josta sittemmin tuli Kopijyvä. Sorjonen on perustanut myös kirjakustantamo Minerva Oy:n.

Tamperelainen Panostaja osti Kopijyvän huhtikuussa 2008. Kopijyvällä oli 130 työntekijää Keski- ja Itä-Suomessa ja sen toimitusjohtajana toimi Heimo Viinanen. Panostajan tavoitteena oli kasvattaa Kopijyvästä valtakunnallisinen digipainoketju.

Vuonna 2010 Kopijyvä osti kuopiolaisen Graafiset Palvelut Oy:n. Syksyllä 2013 Kopijyvä osti MainosPainoDuon Lappeenrannasta ja Kuvatkirjaksi.fi-palvelun. Kopijyvä tarjosi tulostus-, kopiointi- ja painopalveluita.

Kopijyvän liikevaihto vuonna 2011 oli 31,5 miljoonaa euroa.

Kopijyvän emoyhtiö Digiprint Finland Oy osti DMP:n joulukuussa 2012. Kaupan jälkeen Kopijyvä jatkoi omalla brändillään vielä 1,5 vuoden ajan. Kaupan jälkeen Digiprint Finlandin omistajia olivat Panostaja (56 prosenttia) sekä Kopijyvän ja DMP:n johto.

### DMP (2004–2014)

Vuonna 2004 perustettu Digital Media Partner (DMP) keskittyi markkinointiviestinnän palveluihin. DMP oli erikoistunut suurkuvien suunnitteluun ja mallintamistekniikoihin.

Pääkaupunkiseudulla toimineen DMP:n liikevaihto vuonna 2011 oli yli 15 miljoonaa euroa.

Kopijyvän emoyhtiö Digiprint Finland osti DMP:n joulukuussa 2012. Kaupan jälkeen DMP jatkoi omalla brändillään seuraavan 1,5 vuoden ajan. DMP:llä olin noin 80 työntekijää.

Helmikuussa 2014 DMP osti Eriksen Oy:ltä painoliiketoiminnan.

### Multiprint (1962–2015)

Multiprint on perustettu Helsingissä vuonna 1962 Ekegrenin perheen toimesta. Lakimiesliiton silloin omistama Kauppakaari Oy osti Multiprintin vuonna 1988. Multiprintin vetäjäksi tuli vuonna 1993 Risto Ojala, joka vuonna 2000 osti yrityksen Kauppakaaren toimitusjohtaja Kari-Matti Airiston ja kontrolleri Janne Jääskeläisen kanssa.Tämä kolmikko kehitti Multiprinttiä 9 kaupungin laajuiseksi paino- ja tulostusketjuksi. Vuonna 2010 Multiprint yhdistyi myös usealla paikkakunnalla toimivan ja partiolippukunta Turun Metsänkävijät ry:n omistaman kopio- ja tulostusyrityksen Karhukopio Oy:n kanssa. Yhdistyneen yhtiön nimeksi valittiin Multiprint Oy. Toimintaa laajennettiin edelleen useilla yritysostoilla ja vuonna 2015 Multiprint myytiin osittaisella osakevaihdolla Panostaja Oyj:n pääomistamalle Grano Oy:lle.   Multiprint toimi tällöin pääkaupunkiseudulla, Oulussa sekä useilla paikkakunnilla Etelä- ja Länsi-Suomessa ja sen pääkonttori sijaitsi Turussa.

Multiprint toimi 1990-luvun alussa digitaalisen painamisen pioneerina ja asensi Helsinkiin Suomen ensimmäisen digitaalisen väripainokoneen Indigon keväällä 1994. -90-luvun puolivälissä Multiprint toi markkinoille alan etunenässä Multiweb-palvelun, jonka avulla asiakas pystyi verkon yli muokkaamaan omia, palveluun valmiiksi luotuja painotuotepohjiaan ja näin räätälöimään painotuotteitaan tai tilaamaan aineistostaan kokonaan uusia tuotteita. Vuonna 2005 Multiprint toi markkinoille myös nettipalvelun, jonka kautta sai tilattua valmiita kuva-albumeita omista digikuvista. Yhtiöllä oli digipaino Helsingissä

Elokuussa 2014 Multiprint osti 3D-tulostukseen keskittyneen RP Casen Lahdesta. Yhtiö oli toiminut alalla vuodesta 2007 lähtien. Multiprintin vuoden liikevaihto oli tuolloin noin 34 miljoonaa euroa ja sillä oli 335 työntekijää.

### Lönnberg Painot (1933–2017)

*Pääartikkeli: Lönnberg\_Painot*
Frans Georg Lönnberg hankki vuonna 1922 helsinkiläisen paperitukkuliikkeensä takahuoneeseen painokoneen. Siihen liittyvä liiketoiminta kasvoi niin, että vuonna 1933 Frans Georg ja hänen vaimonsa Lempi Lönnberg perustivat Oy Kirjapaino F.G. Lönnbergin. Vuonna 1938 kirjapaino muutti isompiin tiloihin. Yhtiö toimi osoitteesssa Lönnrotinkatu 28 lähes 50 vuoden ajan.

Vuonna 1948 Lönnbergistä tuli WSOYn tytäryhtiö.

Lokakuussa 1978 espoolainen Sävypaino fuusioitiin Lönnbergiin. Syksyllä 1984 ostettiin Mainos ja Etiketti -yhtiö.

Vuonna 1986 yritys muutti Malminkartanoon rakennettuun uuteen toimitaloon.

Toiminimi Lönnberg Painot Oy rekisteröitiin toukokuussa 1997.

WSOY:n yritysfuusion seurauksena kirjapainon omistajaksi vaihtui SanomaWSOY-konserni vuonna 1999. Syksyllä 2005 kirjapaino siirtyi AV Holding Oy:n omistukseen.

Tammikuussa 2012 Lönnberg Painot Oy ja Art-Print Oy yhdistyivät. Art-Print Oy oli 1963 perustettu tilauskirjapaino.

Vuonna 2017 Lönnberg osti pakkauspainaja Keilin. Elokuussa Grano osti Keski-Pohjanmaan Kirjapainon tytäryhtiönpainotalo Lönnbergin. Lönnbergillä oli tuolloin 170 työntekijää.

### Grano 2014–2018

Kopijyvä ja DMP-Digital Media Partners Oy yhdistyivät kesäkuussa 2014 ja uusi yhtiö otti nimekseen Grano. Yrityksellä oli 450 työntekijää 12 paikkakunnalla ja sen toimitusjohtajaksi nimitettiin Heimo Viinanen. Marraskuussa Grano sopi Suomen Hiihtoliiton kanssa yhteistyöstä maastohiihdon SM-kisoissa, Suomen Cupissa ja mäkihypyn ja yhdistetyn SM-kisoissa. Yhtiön liikevaihto oli 58 miljoonaa ja se toimi pääkaupunkiseudun lisäksi Keski- ja Itä-Suomessa.

Toukokuussa 2015 Grano kertoi fuusioituvansa Multiprintin kanssa. Yhtiön toimitusjohtajaksi nimettiin Multiprintin toimitusjohtaja Jaakko Hirvonen ja Granon toimitusjohtaja Heimo Viinanen siirtyi hallitukseen. Fuusiota varten perustettiin uusi yritys, Digiprint Finland Group, jonka suurin omistaja oli Panostaja. Fuusion jälkeen yhtiön liikevaihto oli noin 90 miljoonaa euroa, työntekijöitä oli yli 800 ja toimipisteitä 23. Kesäkuussa Grano osti Sporttipainon.

Tammikuussa 2016 Grano osti startup-digitoimisto Luotan. Grano alkoi panostaa automatisointiin vuonna 2011, esimerkiksi tilausprosessissa tarvittavien ihmisten määrää pieneni merkittävästi. Viidessä vuodessa se nosti koodaajien määrän nollasta 40:een. Elokuussa Grano osti b-to-b-markkinointipalveluihin erikoistuneen MicroMedian postitus-, pakkaus- ja varastointipalvelut. Granolla oli Suomessa ja Virossa yhteensä yli 800 työntekijää. Marraskuussa Grano osti vuonna 1910 perustetun vaasalaisen painotalo Framin ja sen kehittämän tilaus- ja varastointijärjestelmä Printboxin. Granon neljä suurinta yksikköä toimivat Jyväskylässä, Kuopiossa, Tampereella ja Vantaalla, yhtiön pääkonttori oli Vallilassa Helsingissä. Yhtiö oli erikoistunut markkinointiviestintään, dokumentointiin ja aineistonhallintaan.

Huhtikuussa 2017 Granon tytäryhtiö, suoramarkkinoinnin palveluja tarjoava Grano Diesel Oy osti vuonna 2002 perustetun markkinoinnin suunnittelutoimisto Planeetta 10:n. Kesäkuussa Grano osti turkulaisen Finepressin ja Kuopion Neon 2 Oy:n. Elokuussa ruotsalaiselta Brand Factory Groupilta ostettiin sen suomalainen tytäryhtiö. Brand Factory Finlandilla oli 80 työntekijää. Samassa kuussa ostettiin myös Keski-Pohjanmaan Kirjapainon tytäryhtiö, helsinkiläinen painotalo Lönnberg. Lönnberg oli ostanut aiemmin samana vuonna pakkauspainaja Keilin.

Kesäkuussa 2018 Grano osti KL-Kopio Oy:n Rovaniemeltä. Elokussa ostettiin kuopiolainen Arsmat. Marraskuussa käynnistettiin toimitusjohtajahaku, kun Jaakko Hirvonen oli jäämässä eläkkeelle. Hirvonen kertoi, että kuusi yrityskauppaa kahdessa vuodessa oli ollut ehkä hieman liikaa, sillä yrityskulttuurien muuttamisessa on paljon työtä. Joulukuussa uudeksi toimitusjohtajaksi nimitettiin Mikko Moilanen.

### Grano 2019–

Syyskuussa 2019 Moilasen seuraajana Granon toimitusjohtajana aloitti Pekka Mettälä. Hän oli työskennellyt aiemmin MPY Palvelut Oyj:n toimitusjohtajana.

Koronakeväänä 2020 yrityksen tuotteiden kysyntä laski ja henkilökuntaa lomautettiin. Yhtiö alkoi valmistaa terveydenhuollolle suojaesiliinoja. Lokakuussa Grano toi markkinoille virusteipin, jonka avulla koronavirusta voitiin väitetysti tuhota esimerkiksi julkisten tilojen ja liikennevälineiden ovenkahvoista, kaiteista ja muilta tarttumispinnoilta. Tuotteen oli kehittänyt Clean Touch Medical.

Toukokuussa 2021 Granon liikevaihto ja tulos alkoivat taas kasvaa. Joulukuussa se kertoi myyvänsä ruotsalaiselle iBinder Groupille SokoPron. SokoPro on rakennusalalla käytetty pilvipalvelu, jossa hallitaan rakennusprojekteihin liittyvää dokumentaatiota. Palvelulla oli noin 90 000 käyttäjää, joista kymmenes ulkomailla. Grano jatkoi SokoPron jälleenmyyjänä Suomessa.

Tammikuussa 2022 Granon toimitusjohtaja Mettälän seuraajaksi nimitettiin Kimmo Kolari.

Organisaatio
------------

Vuonna 2014 perustettu yritys palvelee Suomessa 21 paikkakunnalla. Sen pääkonttori sijaitsee Helsingissä. Konsernissa työskentelee noin 900 ammattilaista. Yhtiön 
toimitusjohtaja on Kimmo Kolari.

Vuonna 2016 yhtiön omistajia olivat sijoitusyhtiö Panostaja, Turun Metsänkävijät ry ja yhtiöidensä kautta Risto Ojala, Janne Jääskeläinen ja Heimo Viinanen sekä toimiva johto. Vuonna 2021 Panostaja omisti Granosta 55,2 prosenttia.

Granon tytäryhtiö Grano Diesel tarjoaa esimerkiksi luovaa suunnittelua, sisällöntuotantoa, -hallintaa ja -julkaisua sekä mittaamista. Granon muita tytäryhtiötä ovat Grano Oy ja Suomen Arkistovoima Oy.

Tuotteet
--------

Grano tarjoaa asiakkailleen myyntiin, brändiarvoon ja tulosta edistäviin toimintoihin liittyviä markkinoinnin ja viestinnän palveluja. Se tuottaa painotuotteiden lisäksi digitaalisia palveluita, esimerkiksi aineistopankkien ja asiakasrekisterien hallintaa. Se myy myös ohjelmistoja, esimerkiksi rakennusalan dokumentaatioon keskittyvää SokoPro-palvelua.

Grano on ryhmitellyt tuotteensa viiteen ryhmään:

1. *Markkinoinnin tuotantopalvelut* koostuu suunnittelu- ja tuotantopalveluista
2. *Kokonaisratkaisut* kattaa esimerkiksi myymälöiden, toimitilojen, messujen ja tapahtumien suunnittelun. Myös rakentaminen ja kiinteistönhallinta sekä teollisuuteen tuotetut pakkaukset ja etiketit kuuluvat ryhmään.
3. *Markkinointimateriaalit*-tuotteet liittyvät esimerkiksi painamiseen, pakkauksiin, etiketteihin, teippauksiin, tarroihin, valomainoksiin ja suurkuvatulosteisiin. Myös digitaaliset tuotteet, turvatuotteet, kieli- ja käännöspalvelut, suoramarkkinointi ja näyttöratkaisut kuuluvat samaan ryhmään.
4. *Brändin- ja materiaalinhallinta* -ryhmään kuuluu esimerkiksi aineistonhallintaan, tilauskanaviin, digitointiin ja logistiikkaan liittyviä palveluita
5. *Digitaalinen markkinointi ja uusasiakashankinta* koostuu suoramarkkinointiin, kohderyhmiin ja verkkosivuihin liittyvistä palveluista

Tunnustuksia
------------

* Syksyllä 2018 Grano sai designpapereiden sertifioinnin Arjowigginsiltä. Grano oli neljäs yritys Euroopassa, jolle kyseinen sertifikaatti myönnettiin.
* Granolle on myönnetty pohjoismainen Joutsenmerkki ja eurooppalainen ClimateCalc-sertifikaatti. Sille on myönnetty myös ISO 14001-ympäristösertifikaatti ja ISO 9001-laatusertifikaatti.

Lähteet
-------

1. 1 2 3 4 5 6  Grano Group Oy *Kauppalehden yrityshaku*. Viitattu 9.5.2023.
2. 1 2  Kauppalehti: Grano Oy *Kauppalehti*.  15.6.2023. Viitattu 15.6.2023.
3. 1 2  Tytäryhtiöt *www.grano.fi*. Viitattu 15.6.2023.
4. ↑  Grano Oy: Vaikuttavimman viestinnän tuottaja *www.grano.fi*. Viitattu 23.6.2020.
5. 1 2  Juhani Saarinen HS: Ilman digiä ei synny kasvua – taantuvissa yrityksissä digitalisaatiosta ei välitetä *Helsingin Sanomat*.  12.4.2016. Viitattu 8.5.2023.
6. 1 2  Tämä firma painaa 25 kilometriä korkean pinon aanelosia vuodessa *Keskisuomalainen*.  3.6.2014. Viitattu 8.5.2023.
7. 1 2  Kopijyvän omistaja vaihtuu *Keskisuomalainen*.  29.4.2008. Viitattu 8.5.2023.
8. ↑  Kauko Sorjonen: Teen sen minkä itse pystyn *Yle Uutiset*.  5.1.2012. Viitattu 8.5.2023.
9. 1 2 3 4  Graafisen alan markkinajohtaja Grano tähtää jo 100 miljoonan euron liikevaihtoon *Savon Sanomat*.  16.10.2016. Viitattu 5.5.2023.
10. 1 2 3 4 5  Elina Hakola: Grano valtaa graafisen alan *Talouselämä*. Viitattu 8.5.2023.
11. 1 2 3  Mikko Laitila: Graafisen alan kärkiyhtiö syntyy *Talouselämä*. Viitattu 8.5.2023.
12. ↑  DMP-Digital Media Partners Oy *Kauppalehti*. Viitattu 8.5.2023.
13. ↑  DMP:lle uusi omistaja *Print&Media*.  4.12.2012. Viitattu 8.5.2023.
14. ↑  Panostaja osaa DMP–Digital Media Partners Oy:N ja vahvistaa asemaansa digitaalisten painopalveluiden markkinoilla *GlobeNewswire News Room*.  4.12.2012. Viitattu 8.5.2023.
15. ↑  Multiprint Oy *Kauppalehti*. Viitattu 9.5.2023.
16. 1 2 3 4 5 6  Grano ja Multiprint yhteen - "vahvat perusteet" *Kauppalehti*. Viitattu 5.5.2023.
17. 1 2  Grano ja Multiprint yhteen – jos partiolaiset sallivat *Ilta-Sanomat*.  19.5.2015. Viitattu 9.5.2023.
18. ↑  Tero Lehto: Digikuvista kuva-albumeja viidessä päivässä *Tivi*. Viitattu 9.5.2023.
19. ↑  Ari Karkimo: 3d-tulostusbisnes kasvaa Suomessa - iso painotalo lähtee mukaan *Tivi*. Viitattu 9.5.2023.
20. 1 2 3 4 5 6 7  Lönnbergin historia.  Arkistoitu 29.3.2014. Viitattu 7.6.2023.
21. ↑  Kauppalehti: Lönnberg Painot ja Art-Print yhdistyvät *Kauppalehti*.  7.6.2023. Viitattu 7.6.2023.
22. 1 2 3  Grano ostaa Lönnberg Painot Oy:n *Print & Media*.  18.8.2017. Viitattu 8.25.2023.
23. ↑  Grano ostaa Lönnberg Painot Oy:n *ts.fi*.  18.8.2017. Viitattu 7.6.2023.
24. ↑  Granosta maastohiihdon ja mäkihypyn SM-kisojen pääsponsori *Kauppalehti*.  10.11.2014. Viitattu 5.5.2023.
25. ↑  Grano levittää lonkeroitaan - osti Sporttipainon *Kauppalehti*. Viitattu 5.5.2023.
26. ↑  Grano osti startup-digitoimisto Luotan - "Digi ohjaa printtiin ja printti digiin" *Kauppalehti*. Viitattu 5.5.2023.
27. ↑  M&M: Grano osti MicroMedian markkinointilogistiikan *Kauppalehti*. Viitattu 5.5.2023.
28. ↑  Janne Pöysti: Grano osti painotalo Framin *Kauppalehti*. Viitattu 8.5.2023.
29. 1 2  M&M: Grano Diesel ja Planeetta 10 yhdistävät osaamisensa *Kauppalehti*. Viitattu 8.5.2023.
30. 1 2  Henrik Muukkonen: Yrityskauppa tuo uusia asiakkaita *Talouselämä*. Viitattu 8.5.2023.
31. ↑  Grano ostaa Brand Factory Finlandin liiketoiminnot *Kauppalehti*. Viitattu 8.5.2023.
32. ↑  Sisältöpalveluyritys Grano ostaa rovaniemeläisen KL-Kopio Oy:n *Lapin Kansa*.  1.6.2018. Viitattu 8.5.2023.
33. ↑  Grano on ostanut kuopiolaisen Arsmatin *www.grano.fi*. Viitattu 8.5.2023.
34. ↑  Granon Jaakko Hirvonen jäämässä eläkkeelle *Print&Media*.  8.11.2018. Viitattu 7.6.2023.
35. ↑  Mikko Moilanen Granon toimitusjohtajaksi *Print&Media*.  10.12.2018. Viitattu 7.6.2023.
36. 1 2 3  Granon toimitusjohtaja vaihtuu *Print&Media*.  4.11.2021. Viitattu 8.5.2023.
37. ↑  Granon toimitusjohtajaksi Pekka Mettälä *Print&Media*.  19.6.2019. Viitattu 7.6.2023.
38. ↑  Sami Noponen: Toimitusjohtaja Pekka Mettälä juoksi Lahden suurmäen huipulle ja heti sen jälkeen tuli romahdus, joka muutti elämän *Ilta-Sanomat*.  16.11.2021. Viitattu 8.5.2023.
39. ↑  Tuula Toivio: Virusteippi tuhoaa koronaviruksen sekunneissa – Teho perustuu usean metallin sekoitukseen *Talouselämä*. Viitattu 8.5.2023.
40. ↑  Jori Virtanen: Grano myy projektinhallintapalvelunsa Ruotsiin – 45 miljoonan euron diili *Tivi*. Viitattu 8.5.2023.
41. 1 2  Jori Virtanen: Ruotsalainen iBinder Group ostaa Granon projektinhallinnan 45 miljoonalla eurolla *Talouselämä*. Viitattu 8.5.2023.
42. 1 2  Kimmo Kolari Granon toimitusjohtajaksi *Print&Media*.  21.1.2022. Viitattu 8.5.2023.
43. ↑  Grano Oy: Granon Yritystiedot ja johtoryhmä *www.grano.fi*. Viitattu 7.6.2023.
44. 1 2  Antti Mustonen: Panostajan Grano myy SokoPro -liiketoiminnan 45,5 miljoonalla *Kauppalehti*. Viitattu 8.5.2023.
45. ↑  Ratkaisut ja tuotteet | Grano *www.grano.fi*. Viitattu 7.6.2023.
46. ↑  Granolle designpapereiden huippusertifiointi *Print&Media*.  12.10.2018. Viitattu 7.6.2023.
47. ↑  Joutsenmerkille uudet kriteerit painoalalla *Print&Media*.  25.10.2021. Viitattu 14.6.2023.
48. ↑  Hiilijalanjäljen laskenta kiinnostaa *Print&Media*.  22.12.2020. Viitattu 14.6.2023.
49. ↑  Koko Grano on nyt ISO-sertifioitu *www.grano.fi*. Viitattu 14.6.2023.